Covid-19: Hier is die regulasiesArgieffoto (Foto: congerdesign/Pixabay) Geen drank mag gekoop of vervoer word tydens die tydperk van algehele afsondering nie en Suid-Afrikaners mag nie eers met hul honde gaan stap nie. Só het die minister van polisie Bheki Cele Woensdag tydens ŉ perskonferensie gesê. Streng optrede en arrestasies wag op enigeen wat dié rampregulasies oortree en landsburgers kan ses maande tronkstraf, ŉ boete of beide opgelê word. Twee KwaZulu-Natallers is reeds in hegtenis geneem en aangekla van poging tot moord omdat hulle nie in kwarantyn wou gaan nie. Die eerste inhegtenisneming vir verspreiding van fopnuus is ook op pad vir die persoon wat vals inligting versprei het dat Chinese op onwettige maniere die land binnekom deur die Lebombo-grenspos. Die basiese reël, so het minister ná minister vandag gesê, is om tuis te bly, in belang van hul eie en almal anders se gesondheid. Die enigste mense wat buite die huis mag beweeg, is mense wat noodsaaklike dienste lewer, waarvan daar tans 24 kategorieë is. Maroela Media sal Donderdag in besonderhede hieroor berig. Al wanneer ander mense buite hul huise toegelaat word, is as hulle dokter toe gaan, apteek toe gaan, kruideniersware gaan koop of hulle Sassa-welsynstoelaes gaan haal. Vir laasgenoemde is ‘n Sassa-welsynskaart noodsaaklik. Alle Sassa-betaalpunte sal op betaaldae oop wees, insluitend poskantore. Alle probleme met Sassa-kaarte moet by die tolvrye nommer 0800 535 545 aangemeld word, en navrae oor ander Sassa-probleme by 0800 601 011. Regulasies vir wanneer kruideniers oop mag wees, sal Donderdag gepubliseer word. Alle fasiliteite wat gewoonlik vir godsdiens, kultuur of ontspanning gebruik word, word gesluit. Dit sluit parke, strande, restaurante en fliekteaters in. Alle restaurante en kroeë is gesluit en geen drank mag in dié tyd aangekoop óf vervoer word nie. Daar mag ook nie oor en weer gekuier word nie. Net 50 mense mag op ‘n slag in ‘n kruidenierswinkel wees, en net 50 op elke begrafnis. Cele het dit ook baie duidelik gemaak dat niemand mag gaan draf, met hul honde gaan stap, fietsry of enigiets buite die huis doen tensy dit absoluut noodsaaklik is nie. Alle grensposte word gesluit vir mense. Slegs goedere word deurgelaat. Die departement van binnelandse sake se kantore sal wel oop wees, maar sal slegs tydelike ID-dokumente, geboortesertifikate en doodsertifikate word uitgereik. Geen trousertifikate of paspoorte sal in dié tyd uitgereik word nie. Munisipaliteite sal voortgaan met vullisverwydering en ander diensverskaffing soos die voorsiening van water. Die Suid-Afrikaanse Nasionale Weermag word ontplooi om met die polisie saam te werk om te verseker dat Suid-Afrikaners dié regulasies gehoorsaam. Hulle sal die polisie bystaan met patrollies, padblokkades en die begeleiding van die vervoer van noodsaaklikhede soos kos. Hulle sal ook seker maak dat niemand die hawens of ander grensposte onwettig binnekom nie. Taxi’s en huurmotors mag slegs mense vervoer wat noodsaaklike dienste verrig, winkel, apteek of dokter toe gaan. Taxi’s en huurmotors mag slegs tussen 05:00 en 09:00, sowel as tussen 16:00 en 20:00 op die pad wees. Alle langafstandtreine sowel as die Gautrein en Metrorail word gestaak. Alle busse moet, soos taxi’s en huurmotors, gesaniteer word ná elke rit. Alle vliegtuie behalwe sekere vragvliegtuie mag nie vlieg nie en passasierskepe mag niemand oplaai of aflaai nie. Minibus-taxi’s mag nie meer as drie passasiers op ‘n slag vervoer nie en ander taxi’s nie meer as een passasier nie. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.